'Mission Control' se Chris Kraft (95) sterf | Netwerk24
23 Julie 2019 16:21
Chris Kraft is Maandag in die ouderdom van 95 jaar dood. Hy was Nasa se eerste vlugbestuurder en het die term mission control wêreldbekend gemaak.
Chris Kraft verduidelik iets aan die wyle oudpres. Ronald Reagan in 1981.Foto: Nasa
"Chris was een van die kernpersoneellede wat gehelp het dat Amerika 'n man in die ruimte kon kry en op die maan kon land. Sy nalatenskap is onmeetbaar," sê Jim Bridenstine van Nasa in 'n verklaring.
Chris Kraft in die oorspronklike mission control-vertrek van waar die Apollo-vlugte deur hom bestuur is. Dit is nou 'n nasionale geskiedkundige baken. Foto: AP
Dit is nie bekend hoe Kraft dood is nie. Hy het in Houston gewoon, berig CNN.
"In 'n poging om sy werk te beskryf het Chris dit op 'n keer vergelyk met 'n dirigent. Hy het gesê die dirigent kan nie al die instrumente in die orkes bespeel nie, dalk nie eens een nie. Maar hy weet wanneer die viole moet begin, en hy weet wanneer die trompette hard of sag moet speel en wanneer die tromspeler die tromme moet slaan. Hy meng dit alles en daar is musiek. Dit is wat ons hier doen," het Bridenstine gesê.
Kraft het al die Mercury-ruimtereise bestuur asook van die Gemini-vlugte. Hy was ook by die ontwikkeling van die pendeltuig betrokke, berig NPR.
In 'n opname tydens Alan Shepard se 15 minute lange wentelvaart om die Aarde in die 1960's praat 'n skynbaar komkommerkoel Kraft met sy kollegas. Later het hy in 'n onderhoud gesê hy het dalk kalm geklink, maar hy het "soos 'n riet gebewe".